**Κάλεσμα σωματείων Πρωτοβάθμιας και Δευτεροβάθμιας Εκπαίδευσης της Αττικής για τη 18η Δεκέμβρη - Παγκόσμια μέρα Μετανάστη**

**Οι εικόνες των πνιγμένων βρεφών και των εξαθλιωμένων προσφύγων** που πνίγονται και ταλαιπωρούνται καθημερινά στο Αιγαίο, που βιώνουν την καταστολή και το κυνηγητό στην Ειδομένη και σε άλλα σημεία χωρών της Ε.Ε., δεν μας αφήνουν αδιάφορους.

**Δεν μας αφήνει αδιάφορους το γεγονός** ότι εκατομμύρια προσφυγόπουλα, παιδιά στην ηλικία των παιδιών και των μαθητών μας, αντί να βρίσκονται στο σχολείο, να μορφώνονται και να έχουν τη φροντίδα που δικαιούνται, ζούνε καθημερινά μέσα στον κίνδυνο για να ξεφύγουν από την κόλαση του πολέμου και της φτώχειας.

Οι πρόσφυγες και οι μετανάστες ξεριζώνονται από τις πατρίδες τους **εξαιτίας των πολέμων και των επεμβάσεων που οργανώνουν και υποστηρίζουν ΗΠΑ-ΝΑΤΟ-ΕΕ** σε Συρία, Ουκρανία, Μέση Ανατολή και Βόρεια Αφρική. Αυτή είναι η απανθρωπιά ενός συστήματος που εξωθεί στη μετανάστευση και την προσφυγιά εκατομμύρια ανθρώπους, αποβλέποντας στον έλεγχο των πλουτοπαραγωγικών πηγών και των δρόμων μεταφοράς.

**Οι κυνηγημένοι προσφυγές και μετανάστες προσπαθώντας να ξεφύγουν από τις βόμβες που τους σκοτώνουν στις πατρίδες τους, έρχονται αντιμέτωποι με την καταστολή της Ε.Ε. που τους πνίγει στη Μεσόγειο.** Μας εξοργίζει το γεγονός να μιλάνε για δημοκρατία στη Μέση ανατολή και σε χώρες στην ευρύτερη περιοχή αυτοί που βρίσκονται πίσω από κάθε πολεμική σύγκρουση και εμφύλια διαμάχη. Οι ίδιοι που έφτιαξαν και εξόπλισαν τους μισθοφόρους τζιχαντιστές και τώρα τους αξιοποιούν για νέους πολέμους, νέα καταστολή και αυταρχισμό στους λαούς. Αυτοί που κάνουν πολέμους, βομβαρδίζουν και μετά χύνουν κροκοδείλιά δάκρυα για τους μετανάστες, ανοιγοκλείνουν τα σύνορα για τους πρόσφυγες, ανάλογα με τα συμφέροντα των βιομηχάνων για φθηνό εργατικό δυναμικό. Αυτοί που εφαρμόζουν τις συνθήκες, όπως Δουβλίνο 1 - 2 και Σένγκεν, που εγκλωβίζουν στη χώρα ανθρώπους εμποδίζοντάς τους να πάνε στις χώρες που επιθυμούν.

**Μας ανησυχεί ιδιαίτερα το γεγονός ότι η κυβέρνηση ΣΥΡΙΖΑ-ΑΝΕΛ ωθεί στην πιο ενεργή εμπλοκή της χωράς μας σε επικίνδυνους σχεδιασμούς στην περιοχή**, με τις δηλώσεις κυβερνητικών στελεχών για «μέτωπο ενάντια στην τρομοκρατία», με τις προτάσεις της για νέα βάση του ΝΑΤΟ στην Κάρπαθο, με την ενίσχυση των σχέσεων της με το κράτος δολοφόνο του Ισραήλ. Το γεγονός αυτό επιβεβαιώνεται και από την επίσκεψη του Υπ. Εξωτερικών των ΗΠΑ Τζον Κέρι στη χώρας μας πριν λίγες μέρες. Με αυτή την τακτική ανοίγει επικίνδυνους για το λαό δρόμους!

**Δεν θα επιτρέψουμε να πιάσει τόπο το δηλητήριο της φασιστικής – ναζιστικής προπαγάνδας της Χρυσής Αυγής που καλεί να «βγει στο Αιγαίο ο στρατός και βουλιάξει τις βάρκες, να πνίξει τους πρόσφυγες»,** που στοχοποιεί τους κυνηγημένους πρόσφυγες την ίδια στιγμή που υποστηρίζει φανατικά το σύστημα που γεννά την προσφυγιά και τη μετανάστευση.

**Τα σωματεία εκπαιδευτικών Πρωτοβάθμιας και Δευτεροβάθμιας εκπαίδευσης που υπογράφουμε αυτό το κείμενο καλούμε όλους τους συναδέλφους να αξιοποιήσουν τη 18η Δεκέμβρη, Παγκόσμια μέρα Μετανάστη, ώστε σε κάθε σχολείο και σχολική τάξη να πραγματοποιηθούν πολύμορφες δραστηριότητες έκφρασης Αλληλεγγύης και στήριξης των μεταναστών και των προσφύγων.** Να αναδείξουν το ρόλο του πολέμου και τις επιπτώσεις στους λαούς! Να πραγματοποιήσουν συζητήσεις, να αξιοποιήσουν κείμενα, προβολές ταινιών, ζωγραφιές κ.τ.λ.

**Απαιτούμε από το Υπουργείο Παιδείας να παραχωρήσει διδακτικές ώρες την Παρασκευή 18/12 ώστε να διευκολυνθούν οι εκπαιδευτικοί να οργανώσουν τις παραπάνω πρωτοβουλίες.**

**Απλώνουμε χέρι αλληλεγγύης στους πρόσφυγες και τους μετανάστες! Αγωνιζόμαστε ενάντια στις αιτίες που γεννούν την Προσφυγιά και τη Μετανάστευση!**